Document ID: 32014R0218

KOMMISSIONENS FORORDNING (EU) Nr. 218/2014
af 7. marts 2014
om ændring af bilag til Europa-Parlamentets og Rådets forordning (EF) nr. 853/2004 og (EF) nr. 854/2004 og Kommissionens forordning (EF) nr. 2074/2005
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 10, stk. 1,
under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 17, stk. 1 og artikel 18, nr. 3 og 10, og
ud fra følgende betragtninger:
(1)
Ved forordning (EF) nr. 853/2004 er der fastsat særlige hygiejnebestemmelser for animalske fødevarer gældende for ledere af fødevarevirksomheder. I overensstemmelse med bilag II til nævnte forordning skal fødevarevirksomhedsledere, der driver slagterier, anmode om, modtage, kontrollere og skride ind på grundlag af oplysninger om fødevarekæden med hensyn til alle dyr, bortset fra vildtlevende vildt, der er sendt eller er bestemt til at blive sendt til slagteriet. Sådanne oplysninger omfatter oprindelsesbedriftens status.
(2)
Kommissionens forordning (EU) nr. 216/2014 af 7. marts 2014 om ændring af forordning (EF) nr. 2075/2005 om særlige bestemmelser om offentlig kontrol af trikiner i kød (3) tillader en undtagelse fra bestemmelserne om testning for bedrifter, der anvender kontrollerede opstaldningsforhold. Sådanne oplysninger bør derfor medtages i den information om fødevarekæden, der skal oplyses til slagteriet, således at medlemsstaterne kan anvende den relevante testningsordning for trikiner.
(3)
I forordning (EF) nr. 853/2004 fastsættes bestemmelser for, hvornår kød fra dyr, der er blevet nødslagtet uden for et slagteri, er egnet til konsum. Da nødslagtet kød, som ved inspektionen er fundet at være i orden, ikke udgør en risiko for folkesundheden, bør kravet om et særligt sundhedsmærke og begrænsningen til det nationale marked for kød fra dyr, der er blevet nødslagtet, udgå fra nævnte forordning, og kravet om et særligt sundhedsmærke for kød fra dyr, der er blevet nødslagtet, bør også udgå fra forordning (EF) nr. 854/2004.
(4)
I forordning (EF) nr. 854/2004 er der fastsat særlige bestemmelser for tilrettelæggelsen af den offentlige kontrol af animalske produkter. I bilag I til nævnte forordning fastsættes bl.a. regler for inspektion før og efter slagtning, herunder besigtigelse, og for særlige farer i fersk kød.
(5)
I henhold til forordning (EF) nr. 854/2004 kan officielle medhjælpere bistå embedsdyrlægen med den offentlige kontrol inden for visse begrænsninger. I forbindelse med inspektion før slagtning og kontrol af dyrenes velfærd bør officielle medhjælpere have tilladelse til at bistå embedsdyrlægen med en første udvælgelse af dyr med abnormiteter.
(6)
Den Europæiske Fødevaresikkerhedsautoritet (EFSA) vedtog den 3. oktober 2011 en videnskabelig udtalelse om de sundhedsfarer, der skal afdækkes ved kødinspektion (svin) (4), hvor det blev konkluderet, at de aktuelt påkrævede palperinger og indsnit ved inspektion efter slagtning indebærer en risiko for krydskontaminering. Før at undgå denne krydskontaminering bør palperingerne og indsnittene ikke længere påkræves for normale dyr, men kun når der identificeres abnormiteter. I udtalelsen konkluderer EFSA, at de patogener, der forårsager endocarditis i svin, ikke har betydning for folkesundheden. Da rutineindsnit i hjertet ikke er nødvendige af sikkerhedsmæssige årsager, bør de ikke længere være påkrævet.
(7)
I den samme udtalelse identificerer EFSA salmonella som en stor risiko for folkesundheden i forbindelse med konsum af svinekød og anbefaler, at kontaminering af slagtekroppe af svin med salmonella forebygges.
(8)
I afsnit IV, kapitel IX i bilag I til forordning (EF) nr. 854/2004 fastsættes bestemmelser om embedsdyrlægens opgaver i forbindelse med særlige farer. Salmonella bør også være omfattet af embedsdyrlægens særlige opgaver, navnlig i tilfælde af manglende overholdelse af specifik EU-lovgivning. Overvågning af det nuværende proceshygiejnekriterium for salmonella i slagtekroppe, som er fastsat i Kommissionens forordning (EF) nr. 2073/2005 af 15. november 2005 om mikrobiologiske kriterier for fødevarer (5), og iværksættelse af foranstaltninger fra fødevarevirksomhedslederens side i tilfælde af manglende overholdelse af specifik EU-lovgivning bør integreres i svinekødinspektionen. Tilsynet er også et omkostningseffektivt redskab til indhentelse af oplysninger om den obligatoriske overvågning af salmonella i svinekødsproduktionskæden i overensstemmelse med Europa-Parlamentets og Rådets direktiv 2003/99/EF af 17. november 2003 om overvågning af zoonoser og zoonotiske agenser, om ændring af Rådets beslutning 90/424/EØF og om ophævelse af Rådets direktiv 92/117/EØF (6).
(9)
Der er fastsat specifikke krav til valgfri besigtigelse efter slagtning af svin i Kommissionens forordning (EF) nr. 2074/2005 af 5. december 2005 om gennemførelsesbestemmelser vedrørende visse produkter i henhold til Europa-Parlamentets og Rådets forordning (EF) nr. 853/2004 og vedrørende offentlig kontrol i henhold til Europa-Parlamentets og Rådets forordning (EF) nr. 854/2004 og (EF) nr. 882/2004, om fravigelse fra Europa-Parlamentets og Rådets forordning (EF) nr. 852/2004 og om ændring af forordning (EF) nr. 853/2004 og (EF) nr. 854/2004 (7). De i denne forordning foreslåede ændringer af standardkravene til inspektion efter slagtning i forordning (EF) nr. 854/2004 gør kravene til valgfri besigtigelse af svin, som er fastsat i forordning (EF) nr. 2074/2005, irrelevante for svin, og kravene bør derfor ændres.
(10)
De i forordningen fastsatte krav omfatter tilpasning af fødevarevirksomhedsledernes og de kompetente myndigheders aktuelle praksis. Der bør derfor indrømmes udskudt anvendelse af denne forordning.
(11)
Forordning (EF) nr. 853/2004, (EF) nr. 854/2004 og (EF) nr. 2074/2005 bør derfor ændres.
(12)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Ændring af forordning (EF) nr. 853/2004
I forordning (EF) nr. 853/2004 foretages følgende ændringer:
1)
Afsnit III, punkt 3, litra a), i bilag II affattes således:
»a)
oprindelsesbedriftens status eller den regionale dyresundhedsstatus, og om det er officielt anerkendt, at bedriften anvender kontrollerede opstaldningsforhold i forbindelse med trikiner i overensstemmelse med kapitel I, del A, i bilag IV til Kommissionens forordning (EF) nr. 2075/2005 (8)
2)
I afsnit I, kapitel VI, til bilag III udgår punkt 9.
Artikel 2
Ændring af forordning (EF) nr. 854/2004
I bilag I til forordning (EF) nr. 854/2004 foretages følgende ændringer:
1)
I afsnit I, kapitel III, udgår punkt 7.
2)
Afsnit III, kapitel I, punkt 2, affattes således:
»2.
I forbindelse med inspektioner før slagtning og kontrol af dyrevelfærd må de officielle medhjælpere kun bistå med udførelsen af arbejde af rent praktisk art, der kan omfatte en første udvælgelse af dyr med abnormiteter«
3)
I afsnit IV, kapitel IV, del B, affattes punkt 1 og 2 således:
»1.
Slagtekroppe og slagtebiprodukter af svin underkastes følgende procedure for inspektion efter slagtning:
a)
Besigtigelse af hovedet og svælget. Besigtigelse af munden, mund- og svælgslimhinderne og tungen.
b)
Besigtigelse af lungerne, luftrøret og spiserøret.
c)
Besigtigelse af hjertesækken og hjertet.
d)
Besigtigelse af mellemgulvet.
e)
Besigtigelse af leveren og portallymfeknuderne (Lnn. portales).
f)
Besigtigelse af fordøjelseskanalen, mesenteriet, mavens lymfeknuder og mesenteriallymfeknuderne (Lnn. gastrici, mesenterici, craniales og caudales).
g)
Besigtigelse af milten.
h)
Besigtigelse af nyrerne.
i)
Besigtigelse af brysthinden og bughinden.
j)
Besigtigelse af genitalierne (bortset fra penis, hvis den allerede er kasseret).
k)
Besigtigelse af yveret og dets lymfeknuder (Lnn. supramammarii).
l)
Besigtigelse af området omkring navlen og leddene hos unge dyr.
2.
Hvis de epidemiologiske oplysninger eller andre oplysninger fra dyrenes oprindelsesbedrifter, fødevarekædeoplysningerne eller resultaterne af inspektionen før slagtning og/eller den visuelle undersøgelse efter slagtning for relevante abnormiteter viser mulige farer for folkesundheden, dyresundheden eller -velfærden, underkastes slagtekroppene og slagtebiprodukterne af svin yderligere procedurer efter slagtning i form af indsnit og palpering. Afhængigt af de identificerede farer kan procedurerne omfatte:
a)
Indsnit i og undersøgelse af de mandibulære lymfeknuder (Lnn mandibulares).
b)
Palpering af lungerne og af de bronchiale og mediastinale lymfeknuder (Lnn. bifurcationes, eparteriales og mediastinales). Der lægges et længdesnit i luftrøret og hovedbronchierne og et snit i lungernes nederste tredjedel gennem de store bronchier. Disse indsnit kræves dog ikke, hvis lungerne ikke er bestemt til konsum.
c)
Længdesnit i hjertet, så hjertekamrene åbnes, og skillevæggen gennemskæres.
d)
Palpering af leveren og dens lymfeknuder.
e)
Palpering af og om nødvendigt indsnit i mavens lymfeknuder og mesenteriallymfeknuderne.
f)
Palpering af milten.
g)
Indsnit i nyrerne og deres lymfeknuder (Lnn. renales).
h)
Indsnit i yverets lymfeknuder.
i)
Palpering af området omkring navlen og leddene hos unge dyr, og om nødvendigt indsnit i området omkring navlen og åbning af leddene.«
4)
I afsnit IV, kapitel IX, indsættes følgende del G:
»G. Salmonella
1.
Den kompetente myndighed kontrollerer, at fødevarevirksomhedslederne korrekt gennemfører punkt 2.1.4 (proceshygiejnekriteriet for salmonella i slagtekroppe af svin) i bilag I til Kommissionens forordning (EF) nr. 2073/2005 (9) ved at iværksætte følgende foranstaltninger, uden at dette griber ind i forordningens artikel 1, stk. 1.
a)
Officiel prøveudtagning med den samme metode og det samme prøveudtagningsareal som fødevarevirksomhedsledere. Der skal tages mindst 49 (10) tilfældige prøver i hvert slagteri om året. Antallet af prøver kan sættes ned i små slagterier alt efter en risikovurdering. og/eller
b)
Indsamling af alle oplysninger om det samlede antal prøver og antallet af salmonellapositive prøver, der er taget af fødevarevirksomhedsledere i overensstemmelse med artikel 5, stk. 5, i forordning (EF) nr. 2073/2005, inden for rammerne af punkt 2.1.4 i bilag I til nævnte forordning. og/eller
c)
Indsamling af alle oplysninger om det samlede antal prøver og antallet af salmonellapositive prøver, der er taget som led i nationale bekæmpelsesprogrammer i medlemsstaterne eller regioner i medlemsstaterne, for hvilke der er givet særlige garantier i overensstemmelse med artikel 8 i forordning (EF) nr. 853/2004 for så vidt angår svineproduktion.
2.
Hvis proceshygiejnekriteriet gentagne gange ikke overholdes, skal den kompetente myndighed kræve en handlingsplan fra den pågældende fødevarevirksomhedsleder og nøje overvåge udfaldet af den.
3.
Når prøverne er taget, indberettes det samlede antal prøver og antallet af salmonellapositive prøver, idet der skelnes mellem prøver taget i henhold til punkt 1, litra a), b) og c), i overensstemmelse med artikel 9, stk. 1, i Europa-Parlamentets og Rådets direktiv 2003/99/EF (11).
Artikel 3
Ændring af forordning (EF) nr. 2074/2005
I punkt 3 i bilag VIb til forordning (EF) nr. 2074/2005 udgår litra a).
Artikel 4
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. juni 2014.
Dog anvendes del G, punkt 3), i afsnit IV, kapitel IX, i bilag I i forordning (EF) nr. 854/2004 fra den 1. januar 2015.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. marts 2014.

Labels: 7
0
17
6